ออมสินสั่งลดดอก-พักหนี้
ตั้งวงเงินรับมือน้ำท่วม5พันล. ช่วยสารพัดทั้งบ้านยันผู้ค้าขาย
16 ส.ค. 2554

ตั้งวงเงินรับมือน้ำท่วม5พันล. ช่วยสารพัดทั้งบ้านยันผู้ค้าขาย
ออมสินสิงห์ปืนไวตั้งโต๊ะปล่อยกู้ 5,000 ล้านบาท เปิดพักหนี้ลดดอกเบี้ยแก่ลูกค้าสารพัด
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารออมสินได้จัดเตรียมวงเงินไว้ 5,000 ล้านบาท เพื่อรองรับการออกมาตรการบรรเทาความเดือดร้อนให้ผู้ประสบอุทกภัยด้วยการพักหนี้ ลดดอกเบี้ย โดยได้สั่งให้สาขาในแต่ละพื้นที่ออกสำรวจความเสียหายของลูกค้า และให้ความช่วยเหลือด้านการเงินเป็นการเร่งด่วน
ผู้อำนวยการธนาคารออมสินชี้แจงถึงมาตรการให้ความช่วยเหลือลูกค้าเดิมของธนาคารที่ใช้สินเชื่อโครงการธนาคารประชาชน สินเชื่อธุรกิจห้องแถว สินเชื่อองค์กรชุมชน สินเชื่อโครงการแก้หนี้นอกระบบ จะพิจารณาให้พักชำระหนี้เงินต้นและดอกเบี้ยไม่เกิน 6 เดือน หรือปรับลดเงินงวดลงมา และขยายระยะเวลาการผ่อนชำระหนี้ออกไปอีกได้รายละไม่เกิน 1 ปี
นอกจากนี้ ยังอนุมัติให้ลูกค้ารายเดิมในโครงการธนาคารประชาชน และประชาชนทั่วไป สามารถยื่นกู้ได้ไม่เกินรายละ 5 หมื่นบาท อัตราดอกเบี้ยลูกค้ารายย่อยชั้นดีบวก 1% โดยปัจจุบันดอกเบี้ยอยู่ที่ 7.875%
ขณะที่ลูกค้าสินเชื่อธุรกิจห้องแถวสามารถกู้ได้อีกไม่เกินรายละ 1 แสนบาท ในอัตราดอกเบี้ยลูกค้ารายใหญ่ชั้นดี ลบ 1.50% ระยะเวลาการชำระเงินกู้ไม่เกิน 5 ปี
ด้านลูกค้าสินเชื่อเคหะนั้น ธนาคารจะพิจารณาให้พักชำระหนี้เงินต้นและดอกเบี้ย หรือพักเฉพาะเงินต้น ไม่เกิน 6 เดือน รวมถึงปรับลดเงินงวดและหรือขยายระยะเวลาการผ่อนชำระหนี้ออกไปได้ไม่เกิน 30 ปี และสามารถกู้เพิ่มเติมเพื่อซ่อมแซมได้ไม่เกิน 10% ของจำนวนเงินกู้ตามสัญญาเดิม แต่ไม่เกิน 3 แสนบาท 
สำหรับประชาชนทั่วไปก็สามารถกู้เพิ่มเพื่อซ่อมแซมที่อยู่อาศัยที่ได้รับผลกระทบได้ไม่เกินรายละ 3 แสนบาท ผ่อนชำระภายใน 5 ปี คิดอัตราดอกเบี้ยปีที่ 12 อยู่ที่ 3.25% ปีที่ 3-5 คิดอัตราดอกเบี้ยลูกค้ารายใหญ่ชั้นดี ลบ 1% โดยธนาคารจะยกเว้นค่าธรรมเนียมการให้บริการสินเชื่อและค่าบริการจัดทำนิติกรรมสัญญา
ลูกค้าสินเชื่อธุรกิจและเอสเอ็มอีนั้นจะให้พักชำระหนี้เงินต้นเป็นเวลา 6 เดือน และขยายระยะเวลาการผ่อนชำระหนี้ออกไปไม่เกิน 1 ปี และสามารถขอกู้เพิ่มเป็นเงินทุนหมุนเวียนได้ไม่เกินรายละ 5 แสนบาท คิดอัตราดอกเบี้ยลูกค้ารายใหญ่ชั้นดี ลบ 1.50% ระยะเวลาชำระเงินกู้ 5 ปี
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า จะอนุมัติงบกลางเพื่อช่วยเหลือผู้เดือดร้อนจากอุทกภัย โดยให้อำนาจผู้ว่าราชการจังหวัดเบิกงบฉุกเฉินได้ 50 ล้านบาท ซึ่งขณะนี้มีการขอเบิกงบไปแล้ว 97 ล้านบาท จ.สุโขทัยของบมาแล้ว 49 ล้านบาท จ.แพร่ 29 ล้านบาท หากต้องการงบเพิ่มให้ประสานที่กรมบัญชีกลางได้ เพราะอธิบดีอนุมัติงบได้จังหวัดละ 200 ล้านบาท